**ELŐTERJESZTÉS**

**Szombathely Megyei Jogú Város Közgyűlése**

**2024. december 19-ei ülésére**

**KIEGÉSZÍTŐ BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2024. december 9-én** dr. Horváth Attila alpolgármester úr a Szombathelyi Szűrcsapó Óvodában, a Csodaország Bölcsődében, majd Szuhai Viktor tanácsnok úrral a Szombathelyi Weöres Sándor Óvodában adták át a gyerekek részére az Önkormányzat ajándékait.

**December 10-én** dr. László Győző alpolgármester úrral a Haladás szakosztályi egyeztetésen vettünk részt.

**December 10-én** dr. Horváth Attila alpolgármester úr részt vett a Vas Népe TOP 100 2024. című kiadvány bemutatóján.

December 10-én Németh Ákos tanácsnok úr az Önkormányzat ajándékaival lepte meg a körzetének kisgyermeknevelő intézményeit, így a Fogaras úti Meseház Bölcsődét, valamint a Kőrösi és Gazdag Erzsi óvodákat.

Közmeghallgatást tartott **december 11-én** Szombathely Megyei Jogú Város Önkormányzata a Városháza nagytermében, melyen dr. László Győző, dr. Horváth Attila és Horváth Soma alpolgármester urakkal, Bokányi Adrienn tanácsnok asszonnyal, Németh Ákos, Szuhai Viktor, Kelemen Krisztián tanácsnok urakkal, valamint a közgyűlés képviselőivel vettünk részt.

**December 11-én** dr. László Győző alpolgármester úr Szuhai Viktor tanácsnok úrral a Szombathelyi Evangélikus Diakóniai Központba látogatott el karácsonyi ajándékozási körútjuk részeként.

**December 12-én** tartotta a Szombathelyi Kábítószerügyi Egyeztető Fórum elnöke Kelemen Krisztián tanácsnok a KEF decemberi ülését, melyen Dr. Varga Norbert, Szombathely és Járása ügyészségi vezetőhelyettes ügyész úr a kábítószerrel kapcsolatos büntetőeljárások ügyészségi tapasztalatairól tartott előadást.

**December 12-én** dr. László Győző alpolgármester úrral a nyugdíjas hivatali dolgozókat köszöntöttük karácsony közeledtével.

**December 12-én** a Vályogviskótól az univerzumig – földrészek és életek című, Kardos Tamás fotóművész munkáiból nyílt kiállítást nyitottam meg az Agora MSH-ban.

**December 12-én** a [SZOVA Nonprofit Zrt.](https://www.facebook.com/profile.php?id=100063527894882&__cft__%5b0%5d=AZUT0eUipmod_QL3y3XLBw9oIOPAJqys-jV9hd1gyykGcs-jUrNf-OiT9QnA-u9ipHOS8B71SejwnwlSW-jWt2_TI5Aqpct9glGtt_SMbvjYcxO7ul2h7ssiPvtHF12VM9MyYrG_lTmvPmRiOmTvHfFQc3_g7c7yr_Th5qDIBsi_rWSBJ9xHTxAT5nJgbR6gLdc&__tn__=-%5dK-R) karácsonyi ünnepségén megköszöntem minden dolgozónak a városért végzett munkát.

**December 12-én** dr. László Győző alpolgármester úr karácsonyi ajándékozási körúton vett részt a város intézményeiben.

**December 14-15-én** Bokányi Adrienn tanácsnok asszony a Haladás Sportkomplexumban megnyitotta az 57. Savaria Nemzetközi Táncversenyt, majd Szuhai Viktor tanácsnok úrral díjakat adtak át.

**December 16-án** Kelemen Krisztián tanácsnok úrral részt vettünk az Aranyhíd EGYMI Micimackó Óvoda szervezésében megvalósuló - meghitt, interaktív karácsonyi ráhangolódáson.

**December 16-án** a Fogyatékkal Élőket és Hajléktalanokat Ellátó Nonprofit Kft. Fogyatékkal Élők Nappali Szolgálatára látogattunk el Bokányi Adrienn tanácsnok asszonnyal és karácsonyi ajándékot adtak át az intézményeknek.

**December 16-án** került megrendezésre az önkormányzat Sportkarácsonyi Gálaünnepsége. Az eseményen köszöntő beszédet mondtam, majd dr. László Győző alpolgármester úrral és Tóth Kálmán képviselő úrral közösen elismeréseket adtunk át. Az ünnepségen Bokányi Adrienn tanácsnok asszony, Szuhai Viktor és Kelemen Krisztián tanácsnok urak is részt vettek.

**December 16-án** dr. Horváth Attila alpolgármester úr az Olad Városrészért Egyesület szervezésében ajándékot osztott az Oladi nyugdíjas klubban.

**December 16-án** Bokányi Adrienn tanácsnok asszony és Lukács Dániel képviselő úr részt vett a Városligeti Bölcsőde karácsonyi ünnepségén.

**December 17-én** az idős papok otthonában és az Egyházmegyei Karitász szombathelyi központjában is nagyon jót beszélgettünk igazi ünnepi hangulatban. Ezt követően Szombathely idősek klubjaiba, majd Szuhai Viktor tanácsnok úrral a Mesevár Óvodába és a Vas Vármegyei Markusovszky Egyetemi Oktatókórház Csecsemő- és Gyermekgyógyászati Osztályára látogattunk el, ahol az önkormányzat nevében ajándékot adtunk át.

**December 17-én** dr. László Győző alpolgármester úr a Horváth Róbert Vas Vármegyei Önérvényesítő díjátadón köszöntőbeszéddel üdvözölte a jelenlévőket.

**December 17-én** Bokányi Adrienn tanácsnok asszony részt vett a Kuckó Bölcsőde karácsonyi ünnepségén, valamint karácsonyi ajándékot adott át az intézménynek.

December 17-én Németh Ákos tanácsnok úr a KISZ Lakótelepért Egyesület szervezésében tartott karácsonyi ünnepségen vett részt, ahol az adományok kiosztásában is segédkezett.

**December 17-én** Kelemen Krisztián tanácsnok úrral látogatást tettünk a Barátság utcai Idősek Klubjába és karácsony alkalmából köszöntöttük a jelenlévőket.

**December 18-án** Horváth Soma alpolgármester úr karácsonyi csomagot osztott a rászoruló családok részére a Művészeti Szakgimnázium és Technikumban.

**December 18-án** Bokányi Adrienn tanácsnok asszony részt vett a Donászy Magda Óvoda karácsonyi ünnepségén és ajándékot adott át az intézménynek.

December 18-án Németh Ákos tanácsnok úr sajtótájékoztatót tartott a szombathelyi ingyenes perlátor programról. Az eseményen a program képviseletében Cserháti László programkoordinátor is részt vett.

**December 18-án** Kelemen Krisztián tanácsnok úr részt vett a Joskar-Ola lakótelep karácsonyi ünnepségén.

**December 18-án** megbeszélést folytattam Ágh Péter országgyűlési képviselő úrral, az Építési és Közlekedési Minisztérium állami beruházások társadalmi koordinációjáért felelős államtitkárával Szombathely fejlesztési lehetőségeiről.

**1.**

**Tisztelt Közgyűlés!**

A Dr. Verbovszki Ügyvédi Iroda (székhelye: 9700 Szombathely, Kőszegi u. 42. fsz. 1., képviseli: Dr. Verbovszki Enikő ügyvéd) mint a Smart Line Packaging Kft. (székhelye: 9700 Szombathely, Márton Áron u. 42., képviseli: Tóth Lajos ügyvezető) meghatalmazott képviselője azzal a kéréssel fordult az önkormányzathoz, hogy a társaság cégnevében használhassa a városnevet „Savaria Packaging Kft.” formában.

A kérelem szerint „a kérelmező társaság alapítása óta kialakult gazdasági kapcsolatai döntő részt lokális kötődésűek és a társaság egyik tulajdonosa, mint fiatal vállalkozó lényegesnek tartja a preferált üzleti kapcsolatok érvényre juttatását a cégnévben is.”

A városnév használatának szabályairól szóló 16/1994. (VI.9.) önkormányzati rendelet értelmében a városnevet eredeti, ragozott vagy toldalékos formában bármely természetes vagy jogi személy illetőleg jogi személyiséggel nem rendelkező szervezet elnevezésében, valamely általa szervezett rendezvény megnevezésében, valamint bármely általa előállított vagy forgalmazott termék megnevezésében csak előzetes engedély alapján használhatja.

A rendelet 4. § (2) bekezdése értelmében engedély nem adható, ha:

a) a városnév-használat a város jó hírnevét sérti,

b) a kérelmező nem szombathelyi székhelyű, kivéve, ha a kérelemben foglalt cél ebben az esetben is városi érdeket szolgál és alkalmas a város iránti megbecsülés kifejezésére a névhasználat,

c) a kérelmező a városnév használatára érdemtelen,

d) a kérelmező tevékenysége a város érdekét vagy polgárai közízlését, erkölcsi érzékét sérti,

e) a kérelmező tevékenysége jelentősége, áru minősége, jellege nem indokolja,

f) a kérelem szerinti tevékenységet végző cég vagy szervezet, termék, rendezvény már viseli a városnevet.

A rendelet 3. § (3) bekezdése értelmében a kérelmet a polgármester – előzetes véleményezés, javaslattétel céljából – a kérelmező tevékenységi köre szerint illetékes bizottságnak megküldi, és annak elbírálásáról a 4. § (1) bekezdése alapján a Közgyűlés dönt.

A Gazdasági és Jogi Bizottság a 2024. december 16-i ülésén a kérelmet megtárgyalta, és 317/2024. (XII.16.) GJB számú határozatában azt javasolta a Közgyűlésnek, hogy engedélyezze a városnévhasználatot.

Kérem a Tisztelt Közgyűlést, hogy az előterjesztést megtárgyalni, és a városnév használatának engedélyezése tárgyában dönteni szíveskedjék.

**2.**

**Tisztelt Közgyűlés!**

Az SZMSZ 76. §-a alapján a Közgyűlés által átruházott hatáskörben hozott intézkedéséről a polgármester a Közgyűlés következő ülésén köteles tájékoztatást adni.

Az előző Közgyűlés óta, a 2024. november 26. – december 16. közötti időszakban az átruházott hatáskörben hozott polgármesteri döntések száma az alábbiak szerint alakult:

|  |  |
| --- | --- |
| ***Átruházott hatáskörök önkormányzati rendelet szerint*** | ***Meghozott döntések száma*** |
| **A személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet** | |
| 1. a személyi térítési díj összegének megállapítása, ha a kötelezett az intézményvezető döntésének jogszerűségét vitatja, vagy méltányosságból annak csökkentését, illetve elengedését kéri | 3 |
| **A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtható támogatások szabályai megállapításáról szóló 36/2010. (XII.1.) önkormányzati rendelet** | |
| 1. Nyugdíjas Bérlők Házában bérlőkijelölés | 1 |
| 1. MOP-Házban elhelyezésre kerülő szálláshasználó kijelölése | 1 |
| **A közterület használatának szabályairól szóló 2/2011. (I.31.) önkormányzati rendelet** | |
| 1. közterület-használattal kapcsolatos feladatok ellátása | 74 |
| **A környezet- és természetvédelem helyi szabályairól szóló 33/2012. (XI.12.) önkormányzati rendelet** | |
| 1. közterületen tartandó szabadtéri rendezvény zajkibocsátási határértékének megállapítása | 1 |
| **Szombathely Megyei Jogú Város Önkormányzata közútkezelői hatáskörei átruházásáról szóló 7/2013. (III.6.) önkormányzati rendelet** | |
| 1. egyes, a közúti közlekedésről szóló 1988. évi I. törvényben meghatározott hatáskörök gyakorlása | 108 |
| **Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet** | |
| 1. a korlátozottan forgalomképes törzsvagyontárgyak vonatkozásában a tulajdonosi jogok gyakorlása 15 millió forint értékhatárig | 1 |
| 1. döntés szolgalmi jogot vagy használati jogot alapító visszterhes szerződések megkötéséről, önkormányzati tulajdonú ingatlanra vonatkozó fellebbezési jogról való lemondásról, tulajdonosi hozzájárulás megadásáról, jelzálogjog, illetve elidegenítési és terhelési tilalom feloldásáról, elővásárlási jogról történő lemondásról, tulajdonostársi hozzájárulás megadásáról | 6 |
| **A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet** | |
| 1. települési támogatások megállapítása iránti eljárás, köztemetés elrendelése | 625 |
| **A településkép védelméről szóló 26/2017. (XII.20.) önkormányzati rendelet** | |
| 1. településképi bejelentés tudomásul vétele | 6 |
| 1. településképi vélemény | 8 |
| **Az önkormányzat 2024. évi költségvetéséről szóló 8/2024. (III.5.) önkormányzati rendelet** | |
| 1. a költségvetésért felelős alpolgármester javaslata alapján két költségvetési rendeletmódosítás közötti időben előirányzat átcsoportosítás végrehajtása | 6 |
| **Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet** | |
| 1. az ajánlatkérő nevében a közbeszerzési eljárást lezáró döntés meghozatala | 2 |
| **Összesen:** | **842** |

E döntések közül a Magyarország helyi önkormányzatairól szóló 2011. évi CLXXXIX. törvény 52. § (2) bekezdése alapján nem hatósági döntésként a Vas Vármegyei Kormányhivatalnak 84 határozat került megküldésre.

Kérem a Tisztelt Közgyűlést, hogy a tájékoztatót elfogadni szíveskedjen.

**3.**

**Tisztelt Közgyűlés!**

A Savaria University Press Alapítvány azzal a kéréssel fordult az Önkormányzathoz, hogy Gál József Szombathely zenei életéről című könyvének kiadását 250 ezer forint összeggel támogassa. A támogatást a könyv nyomdai előkészítésére, szerkesztésére, szöveggondozására, és a borítótervre fordítanák.

Szombathely Megyei Jogú Város Közgyűlésének az önkormányzati forrásátadásról szóló 47/2013. (XII.4.) önkormányzati rendelet 1.§ (5) bekezdése értelmében alapítványok részére a költségvetési rendeletben nevesített alapítványi támogatásokon túl pénzeszközt átadni kizárólag a Közgyűlés döntése alapján lehet.

Javaslom a Közgyűlésnek, hogy Gál József Szombathely zenei életéről című könyv kiadását az Önkormányzat 2024. évi költségvetéséről szóló 8/2024. (III.5.) önkormányzati rendelet 9. mellékletében található „Könyvkiadás” tételsor terhére 250 ezer forint összeggel támogassa.

Kérem a Tisztelt Közgyűlést, hogy az előterjesztést megtárgyalni, és az alapítvány támogatásával kapcsolatban álláspontját kialakítani szíveskedjék.

**4.**

**Tisztelt Közgyűlés!**

Kovács Jenő, az Apáczai Csere János Alapítvány (9700 Szombathely, 11-es Huszár út 40.) kuratóriumi elnöke azzal a kéréssel fordult önkormányzatunkhoz, hogy delegáljon egy tagot az Alapítvány Felügyelő Bizottságába tekintettel arra, hogy az Alapítvány Alapító Okiratának 13. c. pontja értelmében a Felügyelő Bizottság egy tagja Szombathely Megyei Jogú Város képviselője. Elnök Úr levele az előterjesztés mellékletét képezi.

Azzal a javaslattal élek, hogy a Tisztelt Közgyűlés a fenti tisztségre Bokányi Adriennt delegálja.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.**

**Szombathely, 2024. december 18.**

**/: Dr. Nemény András :/**

**I.**

**Határozati javaslat**

**……/2024. (XII.19.) Kgy. számú határozat**

A Közgyűlés – a városnév használatának szabályairól szóló 16/1994. (VI.9.) önkormányzati rendelet 4. § (1) bekezdése és a Gazdasági és Jogi Bizottság 317/2024. (XII.16.) GJB számú határozata alapján – **engedélyezi**, hogy a Smart Line Packaging Kft. (székhelye: 9700 Szombathely, Márton Áron u. 42., képviseli: Tóth Lajos ügyvezető) cégnevében használhassa a városnevet „Savaria Packaging Kft.” formában, visszavonásig terjedő időtartamban.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**II.**

**HATÁROZATI JAVASLAT**

**……/2024. (XII.19.) Kgy. számú határozat**

Szombathely Megyei Jogú Város Közgyűlése az SZMSZ 76. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

Dr. Károlyi Ákos jegyző

(A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**III.**

**HATÁROZATI JAVASLAT**

**…/2024.(XII. 19.) Kgy. sz. határozat**

1. Szombathely Megyei Jogú Város Közgyűlése az önkormányzati forrásátadásról szóló 47/2013. (XII.4.) önkormányzati rendelet 1.§ (5) bekezdése alapján hozzájárul ahhoz, hogy a Savaria University Press Alapítvány a Gál József Szombathely zenei életéről című könyv kiadásához - az Önkormányzat 2024. évi költségvetéséről szóló 8/2024. (III.5.) önkormányzati rendelet 9. mellékletében található „Könyvkiadás” tételsor terhére - 250.000,- forint összegű támogatásban részesüljön.
2. A Közgyűlés felhatalmazza a kötelezettségvállalót a támogatási szerződés aláírására.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2025. január 15. (2. pont vonatkozásában)

**IV.**

**Határozati javaslat**

**……/2024. (XII. 19.) Kgy. számú határozat**

Szombathely Megyei Jogú Város Közgyűlése az Apáczai Csere János Alapítvány Felügyelő Bizottságába határozatlan időre Bokányi Adriennt delegálja.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal